《郑州太守王龙图》
宋代·郭祥正

偶骑匹马游仙关，瑶池夜宴欢未阑。邀予末坐闻清弹，琵琶十槽声正繁。

初疑饥鸾啄玉应天响，忽似霹雳数声春气还。曲遍将终檀板急，舞袖裂霞随拍入。

踏碎琼筵鸾步娇，汗透香绡露桃湿。解绦罢舞整花钿，宛转仙容雁行立。

主人使令持酒卮，香随罗袜成尘飞。铜龙无声夜无极，煌煌烛焰回朝晖。

桃源花落长溪净，人着秦衣樽俎罄。岂如此会绝风流，主人慇勤宾客敬。

我作短歌公听取，人世百年能几许。乐极哀来古所悲，不如立功当此时。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。